**RETROaktiv - natječaj za nove umjetničke produkcije na temu aktivizma i građanskog otpora**

***Rok za prijave: 21. 2.2017.***

**Udruge** [**Kurziv**](http://www.kulturpunkt.hr/node/29)**,** [**DOMINO**](http://www.thisisadominoproject.org)**,** [**GONG**](http://www.gong.hr) **i** [**zaklada SOLIDARNA**](http://www.solidarna.hr) **iz Hrvatske**, otvaraju **anonimni natječaj za produciranje umjetničkih radova i sudjelovanje u završnoj izložbi projekta** **RETROaktiv** koja će biti održana u travnju 2017. Izložba će prikazati odabrane aktivističke i umjetničke prakse u proteklih 30 godina u postjugoslavenskom prostoru, usmjerene na zaštitu ljudskih prava i javnih dobara te na otpor politikama isključivanja, rata i nasilja.

Partneri projekta su: **GONG, WHW, Centar za kulturnu dekontaminaciju** iz **Beograda, Civil** iz **Skopja, Anima Kotor, Helsinški parlament građana** iz **Banja Luke.** Izložbu kurira udruga **Kurziv.**

**Pozivamo zainteresirane da se svojim prijedlozima umjetničkih intervencija** osvrnu na eko-pokrete 1980-ih, antiratne inicijative 1990-ih, feminističke inicijative, LGBTIQ pokret, kao i na novije oblike građanskog samoorganiziranja potaknutih ugrožavanjem općih ljudskih prava, radničkih prava, prava manjina i izbjeglica, političkom korupcijom i klijentelizmom, borbom za javna dobra i zaštitu okoliša, obrazovanje, stanovanje, zdravlje i medijske slobode te izazovima suočavanja s prošlošću.

Natječaj se raspisuje za **ukupno 4 umjetnička rada**, od kojih 3 mogu biti u bilo kojoj umjetničkoj formi, dok će četvrti odabrani rad biti u formi performansa.

Autorima ili autorskim timovima koji budu odabrani na natječaju bit će isplaćena sredstva u iznosu 10.000,00 HRK bruto koja će im biti na raspolaganju za produkciju novog rada i/ili umjetnički honorar.

Kako će performans biti produciran u suradnji s udrugom Domino i festivalom Perforacije tako se od autora odabranog izvedbenog rada (performansa) očekuje da ga održi u Zagrebu i u Rijeci gdje će se festival održati. Iznos od 10.000,00 HRK bruto namijenjen je ukupnom trošku izvedbe rada, uključujući honorar, putne troškove te smještaj u Rijeci.

Sve zainteresirane autore molimo da prilikom prijave uzmu u obzir uvjet da organizatori natječaja namjeravaju nakon izložbe organizirati aukciju odabranih radova, od koje će sav prihod ići u svrhu programa „Kultura u zajednici“ zaklade SOLIDARNA, odnosno za podršku društveno angažiranim kulturnim produkcijama koje tematiziraju ljudska prava, čime je namjera osigurati i izvor podrške za daljnje umjetničke intervencije.

Autorima se ostavlja sloboda odabira izražavanja u različitim umjetničkim formama te pristupu sljedećim područjima djelovanja:

1. Mirovni aktivizam i suočavanje s prošlošću;
2. Ljudska prava,
3. Javna dobra i zaštita okoliša,
4. Politički sustav, demokratizacija i antikorupcija.

Natječaj je otvoren do **21. veljače 2017.** do kraja dana, a rezultati će biti poznati do **28. veljače 2017.** Odabrani radovi moraju biti pripremljeni do **10.travnja 2017.**

Radove će odabrati Komisija koju će činiti predstavnici **Kurziv, Domino, GONG i zaklade SOLIDARNA**.

Natječaj je otvoren za pojedinačne autore i timove s područja država bivše Jugoslavije.

Prijave se šalju na e-mail adresu: **info@solidarna.hr** s predmetom **„Prijava na natječaj RETROaktiv“**.

Prijava treba sadržavati:

1. šifru pod kojom se rad prijavljuje;
2. naziv rada i opis prijedloga (do 2 kartice teksta);
3. skice i/ili dokumentaciju.

Napomena: kako će prijave primati osoba neovisna od komisije, tako vas molimo da u mailu navedete svoje podatke i šifru rada dok u nazivima dokumenata kojima prijavljujete rad navedete samo šifru.

Mjesto održavanja izložbe**: Studentski centar, Savska 25, Zagreb** (predvorje kina SC)

Za dodatna pojašnjenja, molimo obratite se na **Martini Kontošić** na **martina.kontosic@kulturpunkt.hr**.